ԱՄՓՈՓԱԹԵՐԹ
««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՈՒ ԱՐՏԱՔԻՆ ԳՈՐԾԵՐԻ ՆԱԽԱՐԱՐՈՒԹՅԱՆԸ ԳՈՒՄԱՐ ՀԱՏԿԱՑՆԵԼՈՒ ՄԱՍԻՆ»

ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ ՇԱՀԱԳՐԳԻՌ ՄԱՐՄԻՆՆԵՐԻ ՆԵՐԿԱՅԱՑՐԱԾ ԴԻՏՈՂՈՒԹՅՈՒՆՆԵՐԸ ԵՎ ԱՌԱՋԱՐԿՈՒԹՅՈՒՆՆՆԵՐԸ
	1. ՀՀ ֆինանսների նախարարություն
	10 հուլիսի 2026թ.

	ՀՀ արտաքին գործերի նախարարության՝ 30.06.2026թ. № 1114/33364-26 գրությամբ ներկայացված՝ ««Հայաստանի Հանրապետության 2026 թվականի պետական բյուջեի մասին» օրենքում վերաբաշխում, փոփոխություններ կատարելու, Հայաստանի Հանրապետության կառավարության 2025 թվականի դեկտեմբերի 25-ի N 1910-Ն որոշման մեջ փոփոխություններ կատարելու և Հայաստանի Հանրապետության արտաքին գործերի նախարարությանը գումար հատկացնելու մասին» ՀՀ կառավարության որոշման նախագծի վերաբերյալ՝ հայտնում ենք հետևյալը.

Նախագծով առաջարկվում է ՀՀ կառավարության պահուստային ֆոնդից ՀՀ արտաքին գործերի նախարարության՝ 1128 «Օտարերկրյա պետություններում ՀՀ դիվանագիտական ծառայության մարմինների գործունեության կազմակերպում և իրականացում» ծրագրի «11001. Օտարերկրյա պետություններում և միջազգային կազմակերպություններում հավատարմագրված ՀՀ դիվանագիտական ծառայության մարմինների գործունեության իրականացում» միջոցառմանը հատկացնել լրացուցիչ 800.0 հազար ԱՄՆ դոլարին համարժեք ՀՀ դրամ՝ օտարերկրյա պետություններում գործող թվով 51 ՀՀ դիվանագիտական ծառայության մարմիններում ՀՀ անկախության 35-ամյակի շրջանակում լայնամասշտաբ միջոցառումների իրականացման նպատակով։ 

Ընդ որում, համաձայն ներկայացված հիմնավորման՝ նշված միջոցառումների իրականացման համար նախատեսվող ընդհանուր ծախսերը, նախնական հաշվարկների համաձայն, կկազմեն շուրջ 1.0 մլն ԱՄՆ դոլարին համարժեք ՀՀ դրամ, որի մնացած մասը ՀՀ արտաքին գործերի նախարարությունը նախատեսում է փոխհատուցել իր միջոցների հաշվին։

Այս կապակցությամբ հայտնում ենք, որ 2026 թվականի բյուջետային գործընթացի շրջանակներում ՀՀ արտաքին գործերի նախարարության կողմից նշված միջոցառումների իրականացման համար հայտ չի ներկայացվել, ուստի դրանք չեն ներառվել առաջնահերթությունների ցանկում։ 
Միաժամանակ, հայտնում ենք, որ ՀՀ՝ 2026 թվականի պետական բյուջեի ընդունումից հետո առաջացել են լրացուցիչ, նշանակալի ծախսային պարտավորություններ, որոնց իրականացման համար ՀՀ՝ 2026 թվականի պետական բյուջեով ամբողջ տարվա համար նախատեսված ՀՀ կառավարության պահուստային ֆոնդի միջոցներն արդեն իսկ սպառվել են (բացառությամբ COP17-ի համար նախատեսված միջոցների), ինչի հետևանքով հնարավոր չէ ապահովել լրացուցիչ ծախսերի ֆինանսավորումը։
Հետևաբար, նշված ծախսի կատարումը հրատապ համարվելու դեպքում՝ խնդրում ենք քննարկել անհրաժեշտ ֆինանսավորման ապահովման այլընտրանքային աղբյուրների հարցը, ինչպես նաև դիտարկել միջոցառումների ծախսային շրջանակի վերանայման, հնարավոր օպտիմալացման և լրացուցիչ ծախսերից խուսափելու հնարավորությունը՝ առաջնահերթություն տալով առավել անհրաժեշտ և հրատապ միջոցառումներին։
Հաշվի առնելով վերոգրյալը՝ առաջարկում ենք ներկայացնել միջոցառումների անցկացման վերաբերյալ առավել մանրամասն տեղեկատվություն, այդ թվում՝ միջոցառումների անցկացման անհրաժեշտության հիմնավորումը, նախատեսվող ձևաչափը, իրականացման շրջանակը, ինչպես նաև ծախսերի մանրամասն հաշվարկ-հիմնավորումները՝ ըստ ծախսային ուղղությունների։
	Ընդունվել է՝ Հայաստանի Հանրապետության անկախության 35-ամյակը նշելու նպատակով՝ օտարերկրյա պետություններում ՀՀ դիվանագիտական ծառայության մարմինների կողմից նախատեսվում է անցկացնել բազմաբնույթ միջոցառումներ, այդ թվում՝ պաշտոնական ընդունելություններ, ինչպես նաև մշակութային ու տնտեսական ուղղվածության տարբեր ձեռնարկներ։

Միջոցառումների շրջանակում ակնկալվում է ապահովել Հայաստանի Հանրապետության քաղաքական, տնտեսական և մշակութային ոլորտներում առաջնահերթությունների, թիրախային ուղղությունների համապարփակ ներկայացումը՝ ուղղված երկրի միջազգային վարկի ու տեսանելիության բարձրացմանը։ Միջոցառումների ընթացքում նախատեսվում է ներկայացնել Հայաստանի Հանրապետության անցած ուղին և արձանագրված ձեռքբերումները, ժողովրդավարության զարգացման ուղղությամբ գրանցված առաջընթացը, ինչպես նաև ՀՀ կառավարության կողմից որդեգրված խաղաղության օրակարգը։ Միջոցառումների նմանատիպ լայնամասշտաբ իրականացման որոշումը ընդունվել է 2026 թվականի բյուջետային գործընթացի ավարտից հետո, ուստի այն չի ներառվել առաջնահերթությունների ցանկում:
Ընդունվել է ի գիտություն:
Ընդունվել է՝ ներկայացված նախագծով առաջարկվում է ֆինանսական ծախսերը կատարել ՀՀ արտաքին գործերի նախարարության՝ 1061 ծրագրի 11011 «ՀՀ քաղաքացիների իրավունքների և շահերի պաշտպանություն» և 1128 ծրագրի 11001 «Օտարերկրյա պետություններում և միջազգային կազմակերպություններում հավատարմագրված ՀՀ դիվանագիտական ծառայության մարմինների գործունեության իրականացում» միջոցառումների համար նախատեսված միջոցներից: Նախագծով առաջարկվող վերաբաշխումը աշխատանքային կարգով քննարկվել է ՀՀ ֆինանսների նախարարության համապատասխան պատասխանատու ստորաբաժանման հետ:
Ընդունվել է՝ ներկայացնում ենք օտարերկրյա պետություններում ՀՀ դեսպանությոնների կողմից ներկայացված ամփոփ տեղեկատվությունները, հաշվարկ- հիմնավորումները՝ ըստ ծախսային ուղղությունների:


